धर्म ने मनुष्य की स्वतंत्रता को सब से ज्यादा क्षति पहुँचाई है और मनुष्य को सब से ज्यादा स्वतंत्र किया है वैज्ञानिक चिंतन ने। इसने न केवल हमारे मानसिक जगत में उथल-पुथल मचाई है, बल्कि हमारे भौतिक जीवन को भी समृद्ध किया है। प्रत्येक उत्पाद, किसी न किसी स्तर पर, हमें मुक्त करता है। साइकिल हमें मुक्त करती है, मोटरकार हमें मुक्त करती है, रेलगाड़ी और हवाई जहाज भी हमें मुक्त करते हैं। जो प्रकृति की परवशताओं यानी मानव की प्राकृतिक सीमाओं से जितना ज्यादा मुक्त है, वह उतना ही ज्यादा स्वतंत्र है। अमेरिका के वह धनिक जिसके पास अपना हवाई जहाज या हेलीकॉप्टर है, बाँग्लादेश के उस किसान से ज्यादा स्वतंत्र है जिसके पास यात्रा करने के लिए सिर्फ उसके दो पाँव, साइकिल या बैलगाड़ी है। यह जरूर है कि उस धनिक को अपनी यह हैसियत बनाए रखने के लिए पचास तरह के पापड़ बेलने पड़ते है। यह संपन्न वर्ग की पराधीनता है। पैसा पेड़ पर नहीं उगता।